Diari Oficial de la Generalitat Valenciana


Sumari del DOGV 5727, del 25-03-2008 (2008/3440)

ACORD de 14 març de 2008, del Consell, pel qual es declara la urgent ocupació de la parcel·la afectada per l'expedient d'expropiació forçosa per a l'execució del projecte d'obres d'ampliació i millora del centre nodal de telecomunicacions per al transport i difusió dels senyals de televisió analògica i digital de l'entitat pública Radiotelevisió Valenciana, i per a la xarxa de comunicacions mòbils digitals d'emergència i seguretat (COMDES) de la Generalitat.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5727

Data del DOGV
:   25-03-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/3440


Data del document
:   14-03-2008

Organisme emissor
:   Conselleria de Presidència

Tipus de document
:   Acord

Descriptors 

:   * Torrent
    * expropiació
    * administració regional

ACORD de 14 març de 2008, del Consell, pel qual es declara la urgent ocupació de la parcel·la afectada per l'expedient d'expropiació forçosa per a l'execució del projecte d'obres d'ampliació i millora del centre nodal de telecomunicacions per al transport i difusió dels senyals de televisió analògica i digital de l'entitat pública Radiotelevisió Valenciana, i per a la xarxa de comunicacions mòbils digitals d'emergència i seguretat (COMDES) de la Generalitat. [2008/3440]  
El Consell, en la reunió del dia 14 de març de 2008, va adoptar l'acord següent:  
Mitjançant la Resolució de 29 de gener de 2008, adoptada per delegació de firma del president de la Generalitat, la secretària autonòmica de Comunicació va acordar aprovar els projectes de xarxa de difusió de televisió analògica de TVV i de xarxa de difusió del múltiplex autonòmic de televisió digital terrestre amb desconnexions provincials, i l'informe de relació entre COMDES i les infraestructures del centre emissor de Calicanto-Serra Perentxissa, així com incoar expedient d'expropiació forçosa de la parcel·la que a continuació es descriurà, i nomenar beneficiària de l'expropiació l'entitat pública Radiotelevisió Valenciana (RTVV).  
Els motius de l'expropiació són els següents: l'entitat pública RTVV, a través de la seua societat filial TVV, SA, té llogada una parcel·la en la Serra Perentxissa-Calicanto, en la qual té instal·lat el seu centre nodal de la xarxa de transport, distribució, contribució i difusió analògica i digital dels seus programes de televisió, amb una caseta contenidora d'equips 5x5, una torre de comunicacions de 47 metres d'altura i altres equipaments accessoris. En la dita parcel·la es troben instal·lats els emissors de televisió analògica de TVV i s'ha projectat instal·lar la capçalera del múltiplex per a les emissions dels quatre canals autonòmics de televisió digital terrestre (TDT).  
Amb este fi, RTVV ha elaborat el projecte de xarxa de difusió de televisió analògica de TVV i el projecte de xarxa de difusió del múltiplex autonòmic de televisió digital terrestre amb desconnexions provincials, que han sigut aprovats.  
Així mateix, la Generalitat ha projectat també instal·lar en la parcel·la una estació base TBS de la Xarxa de Comunicacions Mòbils Digitals d'Emergència i Seguretat (COMDES), per a la seguretat, emergències, prevenció i rescat en l'àmbit de la Comunitat Valenciana. Amb este fi, la Generalitat ha elaborat un informe de relació entre COMDES i les infraestructures del centre emissor de Calicanto-Serra Perentxissa, que també ha sigut aprovat.  
La cobertura de les emissions des de la dita infraestructura arriba el 39% de la població de la Comunitat Valenciana (més de 1.750.000 habitants), per la qual cosa es considera estratègica, no sols per les inversions ja realitzades en la parcel·la arrendada que les acull, sinó també perquè inclourà, en la infraestructura construïda sobre esta, el centre més important de la xarxa COMDES de la Generalitat.  
La disposició addicional setena de la Llei 14/2007, de 26 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat, declara d'utilitat pública i interés social les instal·lacions per a la difusió dels servicis de ràdio i televisió de la Generalitat, i per a la xarxa de telecomunicacions dels servicis públics de protecció civil i d'emergències, així com l'ampliació o millora de les existents. Establix, així mateix, que la dita declaració d'utilitat pública i interés social es fa a l'efecte de l'expropiació forçosa dels béns i drets necessaris per a l'establiment de les esmentades instal·lacions i, si és el cas, la constitució de les servituds de pas necessàries. I determina que podrà ser beneficiari d'esta expropiació l'entitat pública Radiotelevisió Valenciana.  
Per mitjà d'un escrit de 7 de gener de 2008, Radiotelevisió Valenciana va sol·licitar a la Presidència de la Generalitat que es procedira a l'expropiació forçosa de la parcel·la que a continuació es descriu, amb la finalitat del manteniment de les actuals instal·lacions de la xarxa de TVV ubicades en la Serra Perentxissa (Calicanto), així com per a la seua ampliació i millora.  
Per mitjà d'informe de 14 de febrer de 2008, la secretària autonòmica de Comunicació es va justificar la urgència de l'ocupació de la parcel·la afectada per l'expropiació, ja que el contracte d'arrendament de la parcel·la que té firmat TVV, SA, amb l'arrendadora finalitza el 31 de maig de 2008, sense que en este es contemple la possibilitat de pròrroga, per la qual cosa és necessari que l'ocupació de la parcel·la afectada per l'expropiació s'efectue abans d'aquella data. Es justifica així l'aplicació de l'excepcional procediment previst en l'article 52 de la Llei de 16 de desembre de 1954, d'Expropiació Forçosa, conforme al qual "excepcionalment, i mitjançant un acord del Consell de Ministres, podrà declarar-se urgent l'ocupació dels béns afectats per l'expropiació a què done lloc la realització d'una obra o finalitat determinada".  
Hi ha retenció de crèdit en el pressupost de Radiotelevisió Valenciana, a càrrec del present exercici, per l'import a què pujaria el preu just, calculat en virtut de les regles previstes per a la seua determinació en la Llei d'Expropiació Forçosa.  
S'ha obert un període d'informació pública per un termini de quinze dies per a oir els afectats per l'expropiació. La publicació s'ha efectuat en el Diari Oficial de la Comunitat Valenciana, Butlletí Oficial de la Província de València, en el diari Las Provincias i en el tauler d'anuncis de l'Ajuntament de Torrent, en el terme del qual radica la parcel·la afectada.   
Com a resultat de la informació pública, es van presentar escrits amb data 5 de febrer de 2008 per la beneficiària, Radiotelevisió Valenciana, i amb data 20 de febrer de 2008 per l'Ajuntament de Torrent, en què es posava de manifest un error patit en indicar la parcel·la afectada per l'expropiació. En concret, es tracta de la finca registral de què forma part la parcel·la, que és diferent de la indicada, en haver-se produït una segregació que no es va tindre en compte en la relació inicial. Mitjançant una resolució de 4 de març de 2008, la secretària autonòmica de Comunicació va estimar les al·legacions presentades, i es corregix oportunament la descripció registral de la finca. En la descripció de la parcel·la que es recull en el present acord ja figura corregit l'esmentat error.  
Per tot el que s'ha exposat, de conformitat amb el que establix l'article 52 de la Llei d'Expropiació Forçosa, i article 56 del seu reglament, i a proposta del president de la Generalitat, el Consell   
ACORDA  
Declara la urgent ocupació de la parcel·la que a continuació es descriu, afectada per expedient d'expropiació forçosa iniciat mitjançant la Resolució de 29 de gener de 2008, de la secretària autonòmica de Comunicació, adoptada per delegació de firma del president de la Generalitat, amb motiu de les obres per a l'ampliació i millora del centre nodal de telecomunicacions per al transport i difusió dels senyals de televisió analògica i digital de l'entitat pública Radiotelevisió Valenciana, i per a la xarxa de comunicacions mòbils digitals d'emergència i seguretat (COMDES) de la Generalitat.  
La parcel·la l'ocupació de la qual es declara urgent és la següent: forma part de la parcel·la 285, polígon 2, en Cumbres de Calicanto (Serra Perentxissa), en terme municipal de Torrent, amb les següents coordenades geogràfiques: latitud 39N2545 i longitud 00W3401. Cota 324. Superfície de 712,8 metres quadrats, en forma rectangular, de costats 35,35x20,30 m., amb un tanca perimetral.  
Dins de la parcel·la, TVV, SA, disposa d'un edifici destinat a sala d'aparells de TVV, caseta per al grup electrogen i caseta destinada al centre de transformació. Disposa així mateix d'una sala on s'ubica un SAI. La torre suport dels sistemes radiants es troba en l'interior d'esta parcel·la.  
Referència cadastral de la parcel·la de què forma part: 20824U823684665522JH, classe rústic, ús agrari.  
La finca de què forma part figura inscrita en el Registre de la Propietat número 1 de Torrent, amb el número 44.525, localitzada en terme de Torrent, partida de Ponent, anomenada Cuesta del Atochar.  
Titular de la parcel·la: Urbanitzadora Calicanto, SA, amb CIF D36049968.   
Legal representant: Francisco J. Sierra López. Domicili: Urbanització Cumbres de Calicanto, parcel·la 4, 46705 Godelleta, i Apartat de Correus 162, 46666 Torrent.  
Titulars de drets o interessos indemnitzables afectats l'expropiació: sobre la finca de què forma part la parcel·la hi ha les càrregues següents:  
a) Hipoteca a favor de l'entitat Banco Hispanoamericano, SA, amb una participació de la totalitat, per a respondre de 6.130,32 euros de principal; 2.452,13 euros d'interessos ordinaris; per 1.839,1 euros de costes i despeses judicials i altres quantitats per un total de 1.090,84 euros, amb un valor de subhasta de 11.512,39 euros. Venciment: 16 de juliol de 1986. Termini: 24 mesos. Formalitzada en escriptura autoritzada pel notari Antonio Beaus Codes, de Valencia, el dia 16 de juliol de 1984.  
b) Anotació preventiva d'embargament lletra F, de data 12 de maig de 2007, a favor de l'Ajuntament de Torrent, i en virtut de manament administratiu d'anotació d'embargament expedit en Torrent pel Servici de Recaptació de l'Ajuntament, el 24 d'abril de 2007, per a respondre de principal: 114.648,95 euros; interessos i costes: 179.518,73 euros; recàrrec de constrenyiment: 22. 930,21 euros; segons procediment de 13 d'abril de 2007.  
Contra el present acord es podrà interposar potestativament recurs de reposició davant del Consell, en el termini d'un mes comptat des de l'endemà de la notificació o publicació d'este acord en el Diari Oficial de la Comunitat Valenciana, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació o publicació del present acord en el Diari Oficial de la Comunitat Valenciana, de conformitat amb el que establixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que s'utilitze qualsevol altra via que es considere oportuna.  
Valencia, 14 de març de 2008  
La consellera secretària del Consell, per substitució,  
ANGÉLICA SUCH RONDA